Зи пщIэр лъагэ
УнафэщI щыпкъэ, егъэджакIуэ Iэзэ Нартокъуэ Беслъэн Мусэ и къуэр Къулъкъужын Ищхъэрэ къуажэ псом къыщацIыху. Ешрэ къикIуэтрэ имыщIэу, гумызагъэу, гурэ псэкIэ и лэжьыгъэм бгъэдэтурэ, абы хэлъхьэныгъэшхуэ хуищIащ езыр къыщалъхуа, къыщыхъуа къуажэм дэт 3-нэ курыт еджапIэм зиужьыным.
Къэбэрдей-Балъкъэр къэрал университетым и педагогикэ колледжым географиемкIэ иIэ къудамэр 2001 гъэм къиуха нэужь, Беслъэн егъэджэныгъэ IэнатIэм лэжьэн щыщIидзащ икIи нобэр къыздэсым а унэтIыныгъэм хэтщ, зэфIэкI лъагэхэр къигъэлъагъуэрэ ехъулIэныгъэхэр иIэу. ИужькIи абы и щIэныгъэм щыхигъэхъуащ КъБКъУ-м и социально-гуманитарнэ институтым.
Илъэс 11-кIэ егъэджакIуэ къызэрыгуэкIыу лэжьауэ Нартокъуэр курыт еджапIэм и унафэщI ящIащ. Абы и нэIэ щIэту иджыпсту лажьэхэм яхэтщ езы Беслъэн езыгъэджахэри. Ауэ абы щхьэкIэ нэхъ гулъытэ лей къамылъыхъуэу, я зэхуаку пщIэрэ нэмысрэ дэлъу зэдолажьэ ахэр.
ЦIыху хьэлэлу, гуапэу дунейм тет Беслъэн зыхэт гупми, къызыхэкIа лъэпкъми, и благъэIыхьлыхэм я дежи и пщIэр щылъагэщ, абы и псалъэр ялъытэу апхуэдэщ. Гъуазджэм, щэнхабзэм, тхыдэм, нэгъуэщI унэтIыныгъэхэми куууэ зэрыхищIыкIым, и къэухьым зэрызригъэужьым и фIыгъэкIэ ар нобэрей зэманым декIуу мэбакъуэ, аращ абы и лэжьыгъэкIэ ехъулIэныгъэхэр щIызыIэригъэхьэфри. Сыт хуэдэ Iуэхуми жэуаплыныгъэ пылъу пэрыхьэ унафэщIым апхуэдэу щытыну адрейхэми яхуегъэув.
Сыт хуэдэ щытыкIэ гугъу къимыхутами, къыпэщыт къалэныр зэрызэфIихын хэкIыпIэхэр къегъуэтыф, дэтхэнэ Iуэхуми езым и еплъыкIэ хуиIэжщ. Апхуэдэ хьэлыфIымрэ и IэщIагъэр фIыуэ зэрилъагъумрэщ ар лъагапIэщIэм хуэзышэр. УнафэщIу лэжьэн зэрыщIидзэрэ курыт еджапIэм иIэ ехъулIэныгъэхэм я бжыгъэр куэдкIэ нэхъыбэ хъуащ. Я еджакIуэхэм щIыналъэ, хэгъэгупсо, урысейпсо зэпеуэхэм, зэхыхьэхэм япэ увыпIэхэр къыщахьу апхуэдэщ.
Апхуэдэу IуэхущIапIэм и унафэщIыр зэрыгушхуэхэм ящыщщ Урысейпсо муниципальнэ олимпиадэм и рейтингым курыт еджапIэм еплIанэ увыпIэр зэрыщиубыдар; я еджакIуэ нэхъыфIхэу Къуэдз Миланэрэ Уэркъуасэ Алимрэ илъэс зэкIэлъхьэужьым «Артек» лагерым зэрызыщагъэпсэхуар; я гупым ХьэтIохъущокъуэ Къазий и цIэр зезыхьэ Адыгэбзэ Хасэм иригъэкIуэкI «Джэгурэш» хэгъэгупсо зэпеуэм япэ увыпIэр къыщахьу, хамэ къэрал кIуэуэ абыи зэрызыщагъэлъэгъуар, иджыпсту 11-нэ классым щIэс Уэркъуасэ Алим 2017 — 2018 гъэ еджэгъуэм «Бахъсэн щIыналъэм и еджакIуэ нэхъыфI» цIэр къызэрыфIащар; Бахъсэн щIыналъэм и школхэм 2014 гъэм «Курыт еджапIэ пщIантIэ нэхъыфI», 2015, 2018 гъэхэм гъэ еджэгъуэщIэм нэхъыфIу зыхуэзыгъэхьэзыра IуэхущIапIэу къызэралъытар, нэгъуэщIхэри.
Унэ етIуанэ хуэхъуауэ и гъащIэм и нэхъыбэр щигъакIуэ IуэхущIапIэм и щIыIэкIэ-псэукIэр, и къэкIуэнур егъэфIэкIуэным жэщи махуи телажьэу апхуэдэщ Беслъэн. Ауэ сыт хуэдэ ехъулIэныгъэ курыт еджапIэм зыIэримыгъэхьэми егъэджакIуэхэм, еджакIуэхэм, адэ-анэхэм я фIыщIэущ псори къызэрилъытэр. «Ахэр къыскъуэмытмэ, къыздэмыIэпыкъумэ, сэ зыри слъэкIынукъым», — жеIэ абы.
УнафэщI гумызагъэм и лэжьыгъэфIыр гулъытэншэ хъуркъым. Абы къыхуагъэфэщащ КъБР-м и Парламентым, абы и ЩIалэгъуалэ палатэм, КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм, Бахъсэн щIыналъэм ЕгъэджэныгъэмкIэ и управленэм, ХьэтIохъущокъуэ Къазий и цIэр зезыхьэ Адыгэбзэ Хасэм я ЩIыхь тхылъхэр, нэгъуэщI куэди.
Дауи, апхуэдэ унафэщIым щIэблэ мыхъумыщIи иIэнукъым. Езэш имыщIэу зи зэфIэкIым зезыгъэужь, ищIэмкIэ сыт щыгъуи къыбдэгуэшэну, дэIэпыкъуэгъу нэс къыпхуэхъуфыну Нартокъуэ Беслъэн и лэжьэгъу- хэм я мызакъуэу и еджакIуэхэм, уеблэмэ къуажэ псом я дежкIэ щапхъэщ. И акъылкIэ, и IэщIагъэм хуэIэижьу зэрыщытымкIэ абы къилэжьыжащ жылагъуэм щиIэ пщIэ лъагэри.
ХЬЭРЭДУРЭ Аллэ.
